text: Politiet i Esbjerg visiterer endnu en måned
  16 oktober 2018 kl. 15.32
  Ballade og vold mellem to rivaliserende bander får politiet i Esbjerg til at opretholde visitationszonen frem til 17. november
  Situationen mellem to rivaliserende grupperinger i Esbjerg er fortsat så anspændt, at politiet nu opretholder visitationszonen frem til 17. november klokken 18.
  Striden fører stadigvæk til voldelige sammenstød, hvor der færdes almindelige mennesker - og derfor vil politiet også den kommende måned kunne foretage visitationer af personer og køretøjer.
  Indtil nu har politiet foretaget 413 visitationer, og det har resulteret i 18 sager om våben, 29 sager om narko og en række andre overtrædelser af love og regler.
  Formålet med visitationszonen er at skabe tryghed for borgerne i Esbjerg.
  
  